VIL HA MER BYRÅKRATI: - Problemet er ikke for mye byråkrati, men for lite, mener Hege Skjeie, som leder det offentlige likestillingsutvalget. Foto: Cornelius Poppe, Scanpix

- Vil ha flere byråkrater

Det såkalte Skjeie-utvalget, som skal utrede norsk likestillingspolitikk, vil ha flere byråkrater til å jobbe med likestillingspolitikk.

30. desember 2011

Artikkelen er over åtte år gammel

Likestillingsnemnd og likestillingsombud er nemlig ikke nok. Skjeie-utvalget vil opprette et nytt forum for likestilling i arbeidslivet, et nytt kontaktutvalg mellom departementet og likestillingsorganisasjonene, og et nytt likestillingsdirektorat for å styrke likestillingsbyråkratiet. I tillegg skal nåværende nemnd og ombud styrkes kraftig, skriver Klassekampen.

- Problemet er ikke at det blir for mye byråkrati, men at det er for lite byråkrati på plass i utgangspunktet, sier professor Hege Skjeie, som leder det offentlige likestillingsutvalget.

I november leverte utvalget sin første rapport til statsråd Audun Lysbakken (SV) og foreslo en rekke tiltak. Opprustningen er helt nødvendig, mener Skjeie.

- Vi vil gi politikken en verktøykasse for likestilling den i dag ikke har, sier hun.

Linda Hofstad Helleland i Høyre er totalt uenig i forslagene.

- Vi trenger ikke flere skjema- og papirflyttere, men handling konkret rettet mot individer som i dag opplever at man ikke er likestilt ut fra kjønn. Da tenker jeg særlig på minoritetskvinner, sier hun.

Neste del av Skjeie-utvalgets rapport skal legges fram i august neste år.

Publisert: 30.12.11 kl. 07:01

Les også

Mer om Politikk